Liiklusinfo 15.04.2022
Eelmise ööpäeva jooksul tabati 7 narko- ja 34 alkoholi tarvitamistunnustega mootorsõiduki juhti.
Liiklusõnnetused
15.04.2022 kell 14.24 toimus liiklusõnnetus Jõelähtme vallas Tallinn – Narva maantee ja Jõelähtme tee ristmikul, kus 29-aastane mees sõitis sõiduautoga Volvo S80 paremale teelt välja läbi teepiirete. Juht toimetati Põhja-Eesti Regionaalhaiglasse.
15.04.2022 kell 15.30 toimus liiklusõnnetus Harku vallas Tallinn-Rannamõisa-Kloogaranna tee 23-ndal kilomeetril, kus 25-aastane mees sõitis jalgrattaga vastu tema ees liikuva ratturi ratast, mille tõttu kaotas juhitavuse ning põrkas kokku temale selja tagant lähenenud ning möödasõidul olnud sõiduautoga Škoda Roomster, mida juhtis 54-aastane naine. Jalgrattur toimetati Põhja-Eesti Regionaalhaiglasse.
15.04.2022 kella 16.18 paiku toimus liiklusõnnetus Narvas Puškini ja Rakvere tänava reguleerimata ristmikul, kus 84-aastane mees ei andnud sõiduautoga Kia Picanto teed peateel liikuvale 65-aastase mehe juhitud sõiduautole Suzuki SX4 ning toimus kokkupõrge. Suzukis viibinud 85-aastane naine toimetati Narva haiglasse.